Obi-Wan Kenobi serie skrinlagt på ubestemt tid

Siden Disney har overtaget Star Wars har de haft mere end svært ved at tilfredsstille de mange fans, der simpelthen mener, at kvaliteten af de nye Star Wars-film og -serier er for ringe. Den seneste Star Wars-film, The Rise Of Skywalker, er den ringest anmeldte nogensinde på sitetet Rotten Tomatoes. Dårlige end selv The Phantom Menace fra den udskældte prequel-trilogi.

En af undtagelserne er serien The Mandalorian, der vises på streamingtjenesten Disney+, der har modtaget god kritik hele vejen rundt. Men det er åbenbart ikke nok til at redde en anden planlagt Star Wars-serie, nemlig serien om Obi-Wan Kenobi, der angiveligt skulle have Ewan McGregor tilbage i rollen.

Ifølge Hollywood Reporter har både Disney+ og Lucasfilm på et sent tidspunkt skrottet de to manuskripter, der er lavet til serien – og serien er nu sat på hold indtil der findes en afløser for manuskriptforfatter Hossein Amin. Samtidig hedder det, at serien er skåret ned fra seks til nu fire afsnit. Det er heller ikke et godt tegn.

Rygterne underbygges af sitet Collider, der fortæller, at det hold der forberedte optagelserne af serien i Pinewood-studierne i London er blevet sendt hjem ”på ubestemt tid”.

Begge medier melder dog, at både Ewan McGregor og instruktøren Deborah Chow fortsat er tilknyttet Obi-Wan Kenobi projektet. Disney har ikke reageret på rygterne.

Obi-Wan Kenobi serie skrinlagt på ubestemt tid