Star Wars: The Rise Of Skywalker traileren er landet

Disney har langt om længe frigivet den endelige trailer til det afsluttende kapitel i Skywalker-sagen, Star Wars: The Rise Of Skywalker. Denne niende film i sagen får dansk premiere den 18. december – og efter traileren at dømme, er der virkelig noget at se frem til.

Det gode er, at filmen – forhåbentlig – giver os svar på en masse ubesvarede spørgsmål. Hvilken side ender henholdsvis Rey og Kylo Ren på? Den samme? Hvad er Reys ophav? Hvordan kan Kejseren genopstå? Og ja, traileren giver et glimt af Kejseren, siddende i en tronstol lignende den, vi så ham sidde i, i Return Of The Jedi. Denne gang er det bare Rey, der står foran ham – ikke Luke.

Den dårlige nyhed er, at Star Wars: The Rise Of Skywalker sætter en stopper for en æra der har varet siden 1977, hvor den første af filmene fik premiere. Som instruktøren J.J. Abram for nyligt sagde i et interview med Entertainment Weekly:

– Dette handler om at bringe sagen til ende på en måde, der er følelsesladet og meningsfuld og også tilfredsstillende med hensyn til faktisk at besvare [så mange] spørgsmål som muligt. Så hvis der om flere år er nogen, der ser filmene, dem alle ni, så ser de en historie, der er så sammenhængende som muligt.

Nyd traileren øverst – og garnér gerne med både teaseren fra april måned og det Special Look, der blev udgivet i forbindelse med Disneys D23 Expo i slutningen august måned. Du kan se dem begge herunder:

Star Wars: The Rise Of Skywalker traileren er landet