Optagelserne til Star Wars: Starfighter er i gang – og her er første kig

Der er igen lys i hyperspace-tunnelen: Optagelserne til den næste store Star Wars-film er netop skudt i gang i Storbritannien – og Lucasfilm har samtidig delt det allerførste billede fra settet.

Filmen får titlen Star Wars: Starfighter og instrueres af Shawn Levy, der tidligere har stået bag hits som Deadpool & Wolverine og Stranger Things. Og selvom Star Wars-universet efterhånden har været udforsket fra alle tænkelige vinkler, lover Levy, at Starfighter bliver noget helt andet: en selvstændig historie fra en periode, vi aldrig før har set på det store lærred.

Stjernespækket hold

På rollelisten finder vi allerede annoncerede Ryan Gosling, og nu slutter også Flynn Gray, Matt Smith, Mia Goth, Aaron Pierre, Simon Bird, Jamael Westman, Daniel Ings og Amy Adams sig til besætningen. Det er med andre ord en blanding af Hollywood-navne og friske talenter, der skal puste nyt liv i galaksen langt, langt borte.

Instruktøren selv lægger ikke skjul på sin begejstring:

“Jeg føler en dyb spænding og ære, nu hvor vi går i gang med produktionen. Star Wars formede mit syn på, hvad fortællinger kan – og hvordan karakterer og filmiske øjeblikke kan blive hos os for altid,” siger Shawn Levy i en pressemeddelelse.

Første billede afsløret

For at markere startskuddet har Lucasfilm frigivet det første officielle billede fra produktionen. Selvom det ikke afslører meget, er det nok til at sætte gang i fan-teorierne på sociale medier, hvor spekulationerne allerede flyver hurtigere end et X-wing-jagerfly.

Day 1: A whole new adventure begins #Starfighterhttps://t.co/eI5xaROQAj pic.twitter.com/8AXiBN4x4B
— Star Wars (@starwars) August 28, 2025

Der er stadig ventetid, men datoen er sat: Star Wars: Starfighter lander i biograferne den 28. maj 2027. Indtil da må vi nøjes med glimt fra kulissen – og med at tælle dagene til, vi igen kan høre lyden af tændte lyssværd i en mørk sal.

Optagelserne til Star Wars: Starfighter er i gang – og her er første kig